Къанокъуэ Арсен Интернетым напэкIуэцI щIэуэ къыщызэIуихащ
Къэбэрдей-Балъкъэр Республикэм и Iэтащхьэм иригъэкIуэкI лэжьыгъэм дяпэкIэ щыгъуазэ зыщыфщIыфынущ «В контакте» социальнэ сетым. Апхуэдэ официальнэ напэкIуэцI къызэIуихыну Къанокъуэ Арсен триухуауэ щытащ иджыблагъэ щIалэгъуалэм щаIущIам. Къэралым и вуз зэмылIэужьыгъуэхэм фIы дыдэу щеджэ студентхэм КъБР-м и Iэтащхьэм и цIэкIэ ягъэува стипендиехэр щратым щыгъуэ Къанокъуэ Арсен ахэр «В контакте» сетым щызэхуэзэну къригъэблэгъауэ щытащ икIи и псалъэр игъэпэжащ. КъБР-м и Iэтащхьэм и напэкIуэцIым и адресыр: http://vk.com/arsen kanokov.
«Дэ мы сетыр дэIэпыкъуэгъу къытхуохъу, хэт дэнэ щIыпIэ щыпсэуми, щеджэми, дызэрыпэжыжьэр къызэднэкIыу, гупсэхуу дызэпсэлъэнымкIэ»,- жиIащ Къанокъуэ Арсен.
Фигу къэдгъэкIыжынщ КъБР-м и Iэтащхьэм апхуэдэу Интернетым видеоблог зэрыщиIэр,Twitter, Facebook аккаунтхэр зэрыригъэкIуэкIыр. «МониторингымкIэ лъэпкъ къулыкъущIапIэм» къызэритамкIэ, и напэкIуэцIхэм къеджэ цIыхухэм я бжыгъэмкIэ (мини 6-м нэблагъэ) Къанокъуэ Арсен япэ ит щIыналъэ унафэщI 20-м яхэтщ.
